༈ །ན་མོ་གུ་རུ་ཏཱ་རཱ་ཡེ། སྟོབས་བཅུའི་དབང་ཕྱུག་སྟོན་པ་ཤཱཀྱའི་ཏོག །རྗེ་བཙུན་སྒྲོལ་མ་པཎ་ཆེན་ཤཱཀྱ་ཤྲཱི། །མཁན་ཆེན་བྱང་ཆུབ་དཔལ་དང་བདེ་བ་དཔལ། །གྲགས་པ་གཞོན་ནུ་རྣམས་ལ་གསོལ་བ་འདེབས། །བསོད་ནམས་གྲགས་པ་བསོད་ནམས་རྒྱལ་མཚན་ཞབས། །དཔལ་ལྡན་ཚུལ་ཁྲིམས་ཤར་ཆེན་ཡེ་ཤེས་མཚན། །ངོར་ཆེན་ཀུན་དགའ་བཟང་པོ་མུས་ཆེན་རྗེ། །པཎ་ཆེན་ཆོས་དཔལ་རྣམས་ལ་གསོལ་བ་འདེབས། །བློ་གྲོས་རྒྱ་མཚོ་རིན་ཆེན་བཟང་པོ་དང་། །སྔགས་འཆང་ཀུན་དགའ་བསོད་ནམས་དཀོན་མཆོག་ལེགས། །དཔལ་ལྡན་དོན་གྲུབ་དཔལ་མཆོག་རྒྱལ་མཚན་དང་། །སངས་རྒྱས་ཕུན་ཚོགས་རྣམས་ལ༴ །བཀྲ་ཤིས་ལྷུན་གྲུབ་རྩ་བའི་བླ་མ་སོགས། །བཀའ་སྲོལ་བྱིན་རླབས་དངོས་བརྒྱུད་བླ་མ་དང་། །ཡི་དམ་ལྷ་ཚོགས་རྒྱལ་བ་སྲས་དང་བཅས། །བསྟན་སྲུང་ནོར་སྦྱིན་རྣམས་ལ་གསོལ་བ་འདེབས། །བླ་མ་མཆོག་གསུམ་གཏན་གྱི་སྐྱབས་བཟུང་ནས། །བསླབ་བྱའི་སྡོམ་པ་ཉེས་མེད་བསྲུང་བ་དང་། །གཞན་དོན་བླ་མེད་བྱང་ཆུབ་གོ་འཕང་ཉིད། །སྨོན་འཇུག་སེམས་ཀྱི་དམ་བཅའ་བརླིང་བར་ཤོག །དད་གསུམ་སྙིང་རྗེའི་ཡུལ་ལ་ཉེར་བརྟེན་ནས། །རྒྱ་ཆེན་བསོད་ནམས་ཚོགས་དང་ཆོས་ཀུན་གྱི། །གནས་ལུགས་ཡང་དག་རྟོགས་པའི་ཡེ་ཤེས་ཚོགས། །ཟུང་འཇུག་སྐུ་གཉིས་འགྲུབ་རྒྱུར་སྨིན་པར་ཤོག །ཆུ་སྐྱེས་ཟླ་བའི་གདན་ལ་ཏཱྃ་ཡིག་གི །འཕྲོ་འདུ་ལས་གྲུབ་ཡིད་བཞིན་འཁོར་ལོ་མའི། །མཛེས་སྐུ་དར་བབ་བསྒོམས་པས་དལ་འབྱོར་རྟེན། །རྒ་ཤི་མེད་པར་རྡོ་རྗེའི་སྐུ་ཐོབ་ཤོག །འཁོར་བའི་སྡུག་བསྔལ་མཚོ་དང་འཇིགས་ཆེན་བརྒྱད། །ནད་རིམས་གདུང་བ་ལས་སྒྲོལ་གསང་བའི་སྔགས། །གྲགས་སྟོང་རང་བཞིན་མེད་བཟླས་རྒྱལ་ཀུན་གྱིས། །རྗེས་བཟུང་འཆི་མེད་དངོས་གྲུབ་ཐོབ་པར་ཤོག །སྙིང་དབུས་ཟླ་བའི་འཁོར་ལོ་ཡིག་འབྲུ་ལས། །འོད་ཟེར་སྤྲོ་བསྡུས་ལས་སྒྲིབ་ཀུན་སྦྱངས་ནས། །འཁོར་འདས་ཚེ་བཅུད་དབང་བསྡུས་བདག་ལ་ཐིམ། །ལུས་ཀུན་ཁྱབ་པས་འཆི་མེད་ཐོབ་པར་ཤོག །མདོར་ན་འཆི་བདག་ལས་རྒྱལ་སྒྲོལ་མ་ཡི། །གསང་གསུམ་རྣལ་འབྱོར་སྒོམ་བཟླས་རྟེན་འབྲེལ་གྱིས། །བདག་གི་སྒོ་གསུམ་རྡོ་རྗེ་གསུམ་གྲུབ་ནས། །བསྟན་དང་སེམས་ཅན་དོན་ཆེན་འབྱུང་བར་ཤོག །ཅེས་རྗེ་བཙུན་སྒྲོལ་མ་དཀར་མོ་ཡིད་བཞིན་འཁོར་ལོའི་རྗེས་གནང་གི་བརྒྱུད་པའི་གསོལ་འདེབས་འདི་ནི། དགེ་སློང་བསྟན་འཛིན་རྣམ་རྒྱལ་གྱིས་བསྐུལ་ངོར། བནྡེ་ཚུལ་ཁྲིམས་རིན་ཆེན་གྱིས་འཕྲལ་དུ་བྲིས་པ་སརྦ་མངྒ་ལཾ་བྷ་ཝ་ཏུ།། །།གོང་གི་བརྒྱུད་པའི་ཁ་སྐོང་ནི། སངས་རྒྱས་ཕུན་ཚོགས་རྣམས་ལ་གསོལ་བ་འདེབས། །ཞེས་པའི་རྗེས་སུ། བསྟན་འཛིན་ལྷུན་གྲུབ་ནམ་མཁའ་བསམ་འགྲུབ་དང་། །ངག་གི་དབང་པོ་ཀུན་དགའ་བློ་གྲོས་ཞབས། །མཁས་ཤིང་གྲུབ་པ་རྒྱ་མཚོའི་གཙུག་གི་རྒྱན། །ནམ་མཁའ་འཆི་མེད་རྣམས་ལ་གསོལ་བ་འདེབས། །རིགས་ཀུན་ཁྱབ་བདག་ཀུན་དགའི་མཚན་ཅན་སོགས། །བཀའ་སྲོལ་བྱིན་རླབས་སོགས་དང་སྤྲེལ་ལོ།།